Решение на Съда (трети състав) от 5 септември 2024 г. — Европейска комисия/Чешка република, Кралство Белгия, Република Полша
(Дело C-494/22 P)1
(Обжалване — Собствени ресурси на Европейския съюз — Финансова отговорност на държава членка — Плащане на Европейската комисия на суми, които съответстват на загуба на собствени ресурси — Иск за неоснователно обогатяване на Съюза — Задължения на държавите членки в областта на собствените ресурси — Констатиране на сумите, които представляват собствени ресурси — Вписване на несъбраните суми в сметка Б — Срокове — Освобождаване от задължението за предоставяне на разположение на сумите, които съответстват на сумите по констатираните права, обявени за несъбираеми — Условия)
Език на производството: чешки
Страни
Жалбоподател: Европейска комисия (представители: J.-P. Keppenne, T. Materne и P. Němečková)
Други страни в производството: Чешка република (представители: L. Březinová, O. Serdula, M. Smolek и J. Vláčil), Кралство Белгия (представители: първоначално S. Baeyens и J.-C. Halleux, а впоследствие S. Baeyens, P. Cottin и C. Pochet), Република Полша (представители: B. Majczyna, A. Kramarczyk-Szaładzińska и R. Stańczyk)
Встъпила страна в подкрепа на другата страна: Кралство Нидерландия (представители: M. K. Bulterman, A. Hanje и J. Langer)
Диспозитив
Отменя решение на Общия съд на Европейския съюз от 11 май 2022 г., Чешка република/Комисия (T-151/20, EU:T:2022:281), доколкото в точка 1 от диспозитива му е уважен искът на Чешката република в частта относно възстановяването от Европейската комисия на сумата от 17 828 399,66 чешки крони (CZK) (около 700 000 евро), платена като собствени ресурси на Европейския съюз.
Отхвърля иска по дело T-151/20 в частта относно възстановяването от Европейската комисия на сумата от 17 828 399,66 чешки крони (CZK) (около 700 000 евро), платена като собствени ресурси на Европейския съюз.
Осъжда Чешката република да заплати, наред с направените от нея съдебни разноски, и тези на Европейската комисия в първоинстанционното производство и в производството по обжалване пред Съда.
Кралство Белгия, Кралство Нидерландия и Република Полша понасят направените от тях съдебни разноски.
____________
1 ОВ C 340, 5.9.2022 г.